b'\n_START_ARTICLE_\nLaissez-faire\n_START_PARAGRAPH_\nAng Laissez-faire [bigkas: les-sey-feyr] ay isang salitang Pranses na nangangahulugang "pabayaan na lamang ang mga bagay" o "padaanin na lang"; mula sa orihinal na pariralang "laissez faire, laissez passer" o "bayaan lang, padaanin." Isa itong prinsipyo o paniniwala ng pagpapaubaya o pagpayag na bayaan na lamang ang mga suliranin na humanap ng sariling katugunan na hindi pinakikialaman ninuman o ng anuman. Bilang isang doktrina o paniniwalang pangekonomiya, hindi pinapayagan ng prinsipyong ito ang pakikiaalam ng pamahalaan ng estado, bayan o bansa sa mga pangyayaring may kaugnayan sa ekonomiya.\n_START_SECTION_\nPinagmulan\n_START_PARAGRAPH_\nNanggaling ang pilosopiyang ito sa mga ekonomistang Pranses noong panahon ng ika-18 dantaon, na pinalawig naman nang lumaon ni Adam Smith, isang ekonomistang Ingles. Binatay ang konsepto o diwang ito mula sa paniniwala sa "likas na kaayusan" kung saan dapat na may harmoniya o kaisa sa kaunlarang pangkabuhayan o ekonomiya ang mga pansariling pagpapahalaga o interes ng isang tao .'